***SINDIKAT TURIZMA I USLUGA HRVATSKE****, Zagreb, Trg Petra Krešimira IV/2, zastupan po predsjedniku Eduardu Andriću,* ***SINDIKAT ISTRE, KVARNERA I DALMACIJE,*** *Pula, Danteov trg 5, zastupan po predsjednici Marini Cvitić, i* ***HRVATSKA UDRUGA POSLODAVACA - UDRUGA UGOSTITELJSTVA I TURIZMA****, Zagreb, Radnička cesta 52, zastupana po predsjedniku Željku Kukurinu, sklopili su dana 8. lipnja 2020. godine slijedeći*

**SPORAZUM**

1. Utvrđuje se kako su stranke potpisnice ovog Sporazuma:

- dana 20. prosinca 2019. godine sklopile Kolektivni ugovor ugostiteljstva,

- dana 4. veljače 2020. godine sklopile Dodatak I o izmjenama i dopunama Kolektivnog ugovora ugostiteljstva,

- dana 25. ožujka 2020. godine sklopile Sporazum o moratoriju na odredbe Kolektivnog ugostiteljstva na način da se odredbe Kolektivnog ugovora ugostiteljstva, uključujući i Dodatak I, neće primjenjivati do odluke nadležnih državnih tijela o prestanku izvanrednih mjera uvjetovanih pandemijom COVID-19.

1. Utvrđuje se kako stranke potpisom ovog sporazuma stavljaju van snage Sporazum od 25. ožujka 2020., i dogovaraju prestanak moratorija, odnosno nastavak važenja odredbi Kolektivnog ugovora ugostiteljstva.
2. Iznimno od točke 2. ovog Sporazuma, stranke potpisnice sporazumno utvrđuju kako se do 30. travnja 2021. neće primjenjivati dio članka 30. Kolektivnog ugovora ugostiteljstva u dijelu u kojem je regulirana visina „Minimalne bruto plaća u kn bez dodataka“ za II.,III. i IV. grupu složenosti poslova.
3. Ostali članci KUU ostaju na snazi i primjenjuju se do 31. prosinca 2021. Iznimno, ako su kod pojedinog poslodavca, uslijed izvanrednih okolnosti (opisanih u točki 5, ovog Sporazuma), temeljem aneksa kućnog kolektivnog ugovora ili posebnog sporazuma sklopljenog sa sindikatima potpisnicima Kolektivnog ugovora ugostiteljstva, pojedina pitanja u kućnom kolektivnom ugovoru uređena drukčije nego u granskom kolektivnom ugovoru (uključujući i ako se to odnosi na odgodu primjene, obustavu ili umanjenje pojedinih prava), za vrijeme važenja tih kućnih aneksa odnosno sporazuma, njihove odredbe imat će za radnike tog društva prednost pred odredbama Kolektivnog ugovora ugostiteljstva.
4. Dodatno, stranke sporazumno utvrđuju kako za vrijeme dok traje pandemija virusa COVID-19 i posljedice istoga na poslovanje turističkog sektora zbog čega je ugroženo poslovanje u ugostiteljstvu i turizmu, dijelom i/ili u cijelosti prekinuto poslovanje poslodavca, te posljedično nemogućnosti osiguranja posla radniku prema zaključenom ugovoru o radu, radnik, za razdoblje kada ne radi prema odluci poslodavca, ima pravo na naknadu plaće u iznosu od najmanje 50% njegove osnovne plaće. Ukoliko bi navedeni iznos bio niži od minimalne plaće propisane Uredbom o minimalnoj plaći, radnik ima pravo na iznos u visini minimalne plaće.
5. Kod poslodavaca koji imaju kućne kolektivne ugovore, visina osnovnih plaća odnosno visina osnovice plaća vezano za točku 3. ovog Sporazuma i visina naknade plaće iz točke 5. ovog Sporazuma utvrđuje se temeljem pregovora između sindikata i poslodavca.
6. Odredbe ovoga Sporazuma stupaju na snagu danom potpisa svih stranaka.

*Obrazloženje:*

Zbog pandemije virusa COVID-19, poslodavcima u ugostiteljstvu i turizmu je na duži vremenski period zaustavljeno poslovanje te nisu u mogućnosti poštivati obveze ugovorene granskim kolektivnim ugovorom. Kako bi se zadržala radna mjesta, te osigurao redovan nastavak poslovanja u djelatnosti nakon završetka pandemije, socijalni partneri su dana 25. ožujka 2020. sklopili Sporazum kojim je na određeno vrijeme odgođena primjena odredbi sklopljenog kolektivnog ugovora.

Sklapanjem ovog Sporazuma ukida se moratorij na primjenu odredbi KUU, te se isti, uz iznimku članka 30. iz točke 3. ovog Sporazuma koji propisuje iznos osnovne plaće o čijoj visini se pregovara na razini kućnih kolektivnih ugovora, ponovo primjenjuje u cijelosti.

Dodatno, stranke Sporazuma ugovaraju mogućnost da poslodavci koji se nađu u teškoćama nastalim zbog pandemije virusa COVID -19 i posljedica istoga na poslovanje turističkog sektora, te uslijed toga ne mogu osigurati posao za svoje radnike, mogu isplatiti naknadu plaće predmetnim radnicima u iznosu od najmanje 50% njihove osnovne plaće i ne manje od iznosa minimalne plaće u RH, o čijoj visini se pregovara na razini kućnih kolektivnih ugovora. Stranke ugovaraju predmetnu odredbu budući se u ovom slučaju radi o nastupu izvanrednih okolnosti koje poslodavac nije mogao predvidjeti, niti ih je mogao spriječiti, izbjeći ili otkloniti te za koje nije odgovoran.

***Hrvatska udruga poslodavaca Sindikat turizma i usluga Hrvatske***

***Udruga ugostiteljstva i turizma Eduard Andrić***

***Željko Kukurin***

***Sindikat Istre, Kvarnera i Dalmacije***

 ***Marina Cvitić***